રૈવતાચલમંડાણ શ્રી નેમિપ્રભુની પૂજાના સદભાગ્યથી આનંદવિભોર બનેલી દુર્ગંધા જિન ચૈત્યની બહાર નીકળી ત્યાંજ તેણે કેવલીભગવંતનો સમાગમ થયો. પૂર્વભવના વૃતાંતને જાણવા ઉત્સુક બનેલી તેણે કેવલીભગવંતને પોતાના પૂર્વ ભવની કથા પૂછી. ત્યારે કેવલીભગવંતે કહ્યું કે, “હે ભદ્રા! તું પૂર્વભવમાં બ્રાહ્મણકુળમાં જન્મી હોવાથી અતિ શૌચવાદના કારણે તે શ્વેતાંબર જૈન સાધુ ભગવંતોની મશ્કરી કરી હતી. “હા! હા! આ શ્વેતાંબર સાધુઓ તો વનમાં રખડે છે અને સ્નાન શૌચ નહી કરતાં એવા દુર્ગંધથી ભરેલા હોય છે તથા ખૂબજ ઉજ્જવળ એવા વસ્ત્રોને પણ પોતાના મલીન દેહ વડે મેલા કરે છે.” આવા વચનો ઉચ્ચારી જૈન શ્વેતાંબર સાધુ ભગવંતોની નિંદા – જુગુપ્સા કરવાના પાપના ઉદયે તું મરીને નરકમાં ઉત્પન્ન થઇ હતી. ત્યાંથી અનુક્રમે કૂકડી, ચાંડાલી, ગામની ભૂંડણ વિગેરે અનેક દુર્ગતિના દુષ્ટ ભવોમાં લાંબો કાળ ભમીને અંતે ઘણા કર્મોનો ક્ષય થતાં તું મહામૂલ્યવાન એવા આ માનવભવને પામી. પરંતુ તે જ કૃત્યના શેષ બાકી રહેલા થોડા કર્મોના પ્રબળ ઉદયે આ ભવમાં પણ તને આ દુર્ગંધીપણું અને દુર્ભાગીપણું પ્રાપ્ત થયું. હે દુર્ગંધા! આ તીર્થના મહાપ્રભાવથી આજે તારા અનેક જન્મોના અશુભ કર્મોનો ક્ષય થતાં તને સમ્યક્ત્વની પ્રાપ્તિ થયેલ છે. બોધિબીજનું વપન થયું છે. બસ! હવે આ તીર્થભક્તિરૂપી જળ વડે સતત તારા આત્માનું સિંચન કરવાથી અનંત સંસારભ્રમણનો અંત આવશે અને અંતે તું મોક્ષસુખના ફળને પ્રાપ્ત કરીશ.